钦定古今图书集成/理学汇编/字学典/第121卷 > 祝允明
## 钦定古今图书集成/理学汇编/字学典/第121卷 > 祝允明

按《名山藏》：祝允明字希哲，长洲人，徐有贞外孙也。生
而右手指枝，因自号“枝指生。”以举人授兴宁令，稍迁
应天府通判，亡何，乞归。其书出入晋魏，晚益奇纵，为
国朝第一。

按《珊瑚网》：文徵明曰：“吾乡前辈书家，称武功伯徐公，
次为太仆少卿李公。李楷法师欧颜，而徐公草书出
于颠素。枝山先生，武功外孙，太仆之婿也。早岁楷笔
精谨，实师妇翁，而草法奔放，出于外大父。盖兼二父
之美，而自成一家者也。”李公尝为余言：“祝婿书笔严
整而少姿态。盖不及见晚年之作耳。”

按《国宝新编》：“希哲书学精工，自急就以逮虞、赵，上下
数千年，变体罔不得其结构。若羲、献真行，怀、素、狂草，
尤臻笔妙。”

按《艺苑卮言》：“京兆楷法自元、常二王。永师秘监、率更、
河南、吴兴行草则大令。永师、河南，狂素颠旭，北海、眉
山、豫章、襄阳，靡不临写工绝。晚节变化出入，不可端
倪，风骨烂熳，天真纵逸，直足上配吴兴，他所不论也。”
按《容台集》，“枝指山人书，如绵裹铁，如印印泥。”